  Анжелика Тихонова корреспондент Удмуртиысь гурт возёсъя но сиён-юонъя министерство «Гурт интывыллэн туала тусыз» («Современный облик сельских территорий») подпрограммаез 2021-тӥ арын улонэ пыӵатонэ пыриськон понна федерал конкурсэ 2 миллиард 610 миллион манет тыр куриськон келяз. Со сярысь удысэтлэн пресс-службаез ивортэ. Куриськонэ гуртъёсын лэсьтӥськонэ 91 объектъёс пыризы. Соос понна удысэт 2 миллиард 250 миллион манет тыр федерал юрттэт куриз Гуртъёсын улон-вылонэз умоятонъя кичӧлтонъёсты асьсэос улӥсьёс но ёрос тӧрлыкъёс ӵектӥзы. Соослы луыса улосвыл куриськонэ 19 ёросысь 12 ӵектосъёс пыризы. Тужгес трос ӵектосъёс Дэри ёросысь вуизы. Татын выль кун программа улсын оглом 626 миллион манет тыр 13 мерлыко объектъёс пуктыны малпало. Соос пӧлын Первомайской черкогуртын 270 интылы бассейнэн ясли-сад (асдуныз - 371 миллион манет), Вуж Чультэм гуртын спорт площадкаосын мерлыко ӧръя трос луонлыкъем центр (104 миллион манет). Пичи Пурга ёросысь Аксакшур гуртын дышетонъя но шутэтсконъя центр пуктыны чаклало (450 миллион манет), Сарапул ёросын – спортъя сооружениос (450 миллион манет). Вожвылъяськонлы йылпумъянъёс туэ гудырикошконэ лэсьтозы Пусъём, «Гурт интывыллэн туала тусыз» гурт интывылъёсты котыр ласянь азинтонъя кун программалэн огез тужгес кулэ ӧрез луэ но солы тужгес трос коньдон висъяське. Тодэ вайытом, 2020-тӥ арын отчы элькунысьтымы ньыль ёросъёс пырисько – Эгра, Шаркан, Кез но Сьӧлта. Соос ӵектосъёссэс быдэстон понна оглом 750 миллион манет тыр юрттэт басьтӥзы.  Тегъёс: Мерлык Ижкар Удмуртия гурт вожвылъяськон коньдон лэсьтськон гуртвозёсъяминистерство  